b'\n_START_ARTICLE_\n7. travnja u Domovinskom ratu\n_START_PARAGRAPH_\nDomovinski rat po nadnevcima: 7. travnja u Domovinskom ratu._NEWLINE_1991._NEWLINE__NEWLINE_- Pred sutra\xc5\xa1nje su\xc4\x91enje "\xc5\xa0pegelju i drugima" u Vojnom sudu u Zagrebu, optu\xc5\xbeenim za oru\xc5\xbeanu pobunu, predsjednik suda pukovnik dr. \xc5\xbdivko Mazi\xc4\x87 rekao novinarima kako legitimitet vojnim sudovima, da u odre\xc4\x91enim krivi\xc4\x8dnim djelima sude i civilima, proizlazi iz Ustava SFRJ i Zakona o vojnim sudovima._NEWLINE_1992._NEWLINE__NEWLINE_- Sjedinjene Ameri\xc4\x8dke Dr\xc5\xbeave priznale Republiku Hrvatsku, Sloveniju i BiH. Dokumente o priznanju potpisao predsjednik George Bush._NEWLINE__NEWLINE_- Republika Hrvatska priznala Bosnu i Hercegovinu._NEWLINE__NEWLINE_- Vije\xc4\x87e sigurnosti Ujedinjenih naroda prihvatilo Rezoluciju broj 749, kojom i slu\xc5\xbebeno odobrava \xc5\xa1to br\xc5\xbei odlazak "plavih kaciga" u Hrvatsku._NEWLINE__NEWLINE_- Predstavnici ambasade SAD, s kulturnim ata\xc5\xa1eom Ianom Kellyjem na \xc4\x8delu, posjetili Demokratski savez Hrvata u Vojvodini i zanimali se za te\xc5\xbeak polo\xc5\xbeaj Hrvata u Vojvodinu i Srbiji._NEWLINE__NEWLINE_- Jugovojska s Musapstana i zrakoplovne baze u Zemuniku topni\xc5\xa1tvom napala naju\xc5\xbee sredi\xc5\xa1te Zadra._NEWLINE__NEWLINE_- Bombardiran \xc5\xa0iroki Brijeg, poginulo pet, a vi\xc5\xa1e osoba je ranjeno._NEWLINE__NEWLINE_- Zrakoplovi JA bombardirali podru\xc4\x8dje \xc5\xbeupe Me\xc4\x91ugorje. Samo sveti\xc5\xa1te nije pogo\xc4\x91eno, ali je \xc5\xa1est kazetnih bombi na podru\xc4\x8dju Vinovice i Bijakovi\xc4\x87a na\xc4\x8dinilo znatne \xc5\xa1tete._NEWLINE__NEWLINE_- Zbog napada na \xc4\x8citluk i Me\xc4\x91ugorje, Alija Izetbegovi\xc4\x87 uputio najo\xc5\xa1triji protest generalu JA Ad\xc5\xbei\xc4\x87u._NEWLINE_1993._NEWLINE__NEWLINE_- U \xc5\xbdenevi predstavnici hrvatske Vlade i pobunjenih Srba potpisali sporazum o provedbi Rezolucije 802._NEWLINE__NEWLINE_- Sve tri zara\xc4\x87ene strane u BiH postigle sporazum o produ\xc5\xbeenju prekida vatre._NEWLINE__NEWLINE_- Dalekometnim topni\xc5\xa1tvom Srbi ga\xc4\x91ali stanovnike Srebrenice._NEWLINE__NEWLINE_- Nastavlja se etni\xc4\x8dko \xc4\x8di\xc5\xa1\xc4\x87enje banjalu\xc4\x8dke regije iz koje je Crveni kri\xc5\xbe prihvatio 37 Hrvata._NEWLINE__NEWLINE_- U Prozoru odr\xc5\xbean sastanak izme\xc4\x91u HVO-a i Armije BiH na kojem su razmatrana pitanja prekida vatre izme\xc4\x91u te dvije zara\xc4\x87ene strane na isto\xc4\x8dnom dijelu op\xc4\x87ine Rama-Prozor._NEWLINE__NEWLINE_- U Mostaru izme\xc4\x91u HVO-a i Armije BiH nema sukoba, ali ni dogovora o nekom trajem prekidu neprijateljstva._NEWLINE_1994._NEWLINE__NEWLINE_- U vojnom skladi\xc5\xa1tu u Dubokom Jarku kraj Sesveta do\xc5\xa1lo do sna\xc5\xbene eksplozije u kojoj je, prema prvim procjenama, bilo dvadesetak ranjenih. Detonacije su se \xc4\x8dule i u sredi\xc5\xa1tu Zagreba, a projektili su padali po Sesvetama, Svetom Ivanu Zelini, Trnov\xc4\x8dici i Ravnicama._NEWLINE__NEWLINE_- Na sastanku Kluba saborskih zastupnika HDZ-a, sazvanom zbog poznatih doga\xc4\x91aja s dvojicom predsjednika domova, Josipom Manoli\xc4\x87em i Stjepanom Mesi\xc4\x87em, predsjednik stranke dr. Franjo Tu\xc4\x91man ponudio Manoli\xc4\x87u da, ako ho\xc4\x87e ostane u stranci i bude zastupnikom u Saboru, ili da osnuje svoju stranku, ili da se priklju\xc4\x8di nekoj od 30-ak ve\xc4\x87 postoje\xc4\x87ih stranaka._NEWLINE_1995._NEWLINE__NEWLINE_- "Onog trenutka kada snage UNCRO-a stanu na granice Republike Hrvatske - cijeli prostor postaje integralna cjelina u smislu pravnog sustava", rekao ministar unutarnjih poslova RH Ivan Jarnjak glede Rezolucije 981._NEWLINE__NEWLINE_- U Londonu potpisan ugovor Zagreba\xc4\x8dke i Europske banke o kreditu od 56 milijuna maraka, \xc5\xa1to je prvi kredit EBRD-a nekoj financijskoj ustanovi u Hrvatskoj i prvi zajam privatnom poduzetni\xc5\xa1tvu._NEWLINE__NEWLINE_- Srpske postrojbe nastavljaju uzdu\xc5\xbe cijele crte razgrani\xc4\x8denja otvarati jaku vatru na polo\xc5\xbeaje usorske pukovnije HVO-a._NEWLINE__NEWLINE_- Prema izvje\xc5\xa1\xc4\x87u "radio Oku\xc4\x8dana" o sjednici "skup\xc5\xa1tine Oku\xc4\x8dani" i "vije\xc4\x87a za zapadnu Slavoniju", tamo\xc5\xa1nje samozvane vlasti predlo\xc5\xbeile da se zatvore svi izlazi i ulazi na dionici auto-ceste koja prolazi kroz taj okupirani dio Hrvatske._NEWLINE__NEWLINE_- Slu\xc5\xbebena Tirana priop\xc4\x87ila da je zaustavljeno krijum\xc4\x8darenje nafte i benzina, usprkos izvje\xc5\xa1tajima o konstantnom kr\xc5\xa1enju embarga na albansko-crnogorskoj granici._NEWLINE__NEWLINE_- Predsjednik Predsjedni\xc5\xa1tva BiH Alija Izetbegovi\xc4\x87 izrazio osobnu nesklonost produljenju primirja u BiH, \xc4\x8diji se rok zavr\xc5\xa1ava 30. o.m._NEWLINE__NEWLINE_- Novosadski dvotjednik "SVET" objavio intervju s Dobroslavom Paragom, koji ka\xc5\xbee da je definitivno odlu\xc4\x8dio da se preseli i \xc5\xbeivi u Sarajevu, odakle \xc4\x87e se i dalje boriti za svoju poziciju u Hrvatskoj._NEWLINE_1996._NEWLINE__NEWLINE_- Kardinal dr. Franjo Kuhari\xc4\x87 svim ljudima dobre volje, kako je naglasio u \xc4\x8destitci, ljudima razli\xc4\x8ditih uvjerenja, razli\xc4\x8ditih vjerskih i politi\xc4\x8dkih i drugih opredjeljenja, \xc4\x8destitao sretan Uskrs._NEWLINE__NEWLINE_- Na izvanrednoj sjednici hrvatske Vlade, kojom je predsjedao dr. Tu\xc4\x91man, istaknuto kako je cijeli let ameri\xc4\x8dkog zrakoplova, koji se sru\xc5\xa1io u neposrednoj blizini Dubrovnika, u hrvatskom zra\xc4\x8dnom prostoru protekao po propisima me\xc4\x91unarodnog zrakoplovstva, ali je pilot skrenuo lijevo od propisane crte prilaza.'